Godset mistet uavgjort på overtid
Lars Christopher Vilsvik mistet nemlig mannen sin, Jan Vosahlik, på bakre stolpe og spissen viste ingen nåde da han stanget ballen uttagbart i Adam Larsen Kwaraseys lengste hjørne. Trener Ronny Deila er likevel ingen slagen mann, tross et surt og unødvendig baklengsmål like før slutt. - Vi kommer herfra med et godt resultat. 1-2-tap på bortebane i E-cupen er et godt resultat. Det ene målet vi fikk er utrolig viktig, sier Deila på pressekonferansen etter kampen, ifølge Drammens Tidende. Drammenserne klarte aldri å gjenskape den råsterke prestasjonen borte mot Debreceni forrige torsdag, som tok dem velberget videre til tredjerundekampen mot laget som ble nummer fire i den tsjekkiske serien forrige sesong. Samtidig var Deilas mannskap bare et par minutter unna å få med seg et sterkt resultat til returen på Marienlyst om en uke.Etter en meget svak første halvtime, hvor vertene tok ledelsen på et sikkert straffespark fra Karel Pitak, spilte de norske gjestene seg mer og mer inn i kampen. Drøyt fem minutter før pause fikk de også uttelling da en aktiv Ola Kamara, proppfull av selvtillit etter søndagens comeback-hattrick mot Hønefoss, tok seg ned til dødlinjen og slo knallhardt inn foran mål. Abdisalam Ibrahim fikk en fot på ballen, som endret retning i Vit Benes og satte keeper Michal Spit ut av spill.I en sjanserik kamp, hvor begge lag hadde flere store muligheter, var det til slutt tsjekkerne som klarte å tvinge inn en avgjørelse. Særlig Ola Kamara kan komme til å sove dårlig i natt etter at han fullstendig umarkert headet Øyvind Storflors innlegg utenfor fra fem meters hold. Likevel ser det ikke håpløst ut for et Strømsgodset-lag midt i sesong å kunne straffe et kamprustent Jablonec på Marienlyst om en uke. - Jeg synes det er et godt utgangspunkt. Selvsagt er det ting å rette på, men jeg tror vi kommer til å vinne på Marienlyst med det trykket vi skaper der, sier Deila.Mål: 1-0 Karel Piták (str. 17), 1-1 Vít Benes (selvmål 39), 2-1 Jan Vosahlik (90). Dommer: Leontios Trattou, Kypros. Gult kort: Ondrej Vanek, Jablonec, Péter Kovács, Strømsgodset. Strømsgodset (4-3-3): Adam Larsen Kwarasey - Lars Christopher Vilsvik, Jørgen Horn, Kim André Madsen, Razak Nuhu (Mounir Hamoud fra 46.) - Abdisalam Ibrahim, Stefan Johansen, Bismark Adjei Boateng (Simen Brenne fra 72.) - Øyvind Storflor (Gustav Wikheim fra 77.), Péter Kovács, Ola Kamara.
(Jablonec - Strømsgodset 2-1) Strømsgodset var på vei mot et godt utgangspunkt foran returoppgjøret mot Jablonec på Marienlyst om en uke, men så glapp markeringen på på overtid.